Diari Oficial de la Generalitat Valenciana


Sumari del DOGV 9825, del 10-04-2024 (2024/2936)

DECRET 9/2024, de 3 d'abril, del president de la Generalitat, de modificació del Decret 3/2016, de 10 de juny, del president de la Generalitat, pel qual s'establixen les bases reguladores de subvencions destinades al sosteniment de despeses corrents de les mancomunitats de municipis de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9825

Data del DOGV
:   10-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2936


Data del document
:   03-04-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat

DECRET 9/2024, de 3 d'abril, del president de la Generalitat, de modificació del Decret 3/2016, de 10 de juny, del president de la Generalitat, pel qual s'establixen les bases reguladores de subvencions destinades al sosteniment de despeses corrents de les mancomunitats de municipis de la Comunitat Valenciana. [2024/2936]  
PREÀMBUL  
  
Per mitjà del Decret 3/2016, de 10 de juny, del president de la Generalitat, la Presidència de la Generalitat va instrumentar subvencions destinades al sosteniment de gastos corrents de les mancomunitats de municipis de la Comunitat Valenciana, en la línia de potenciar l'associacionisme municipal per mitjà de la figura de les mancomunitats, secundant econòmicament l'enfortiment de les estructures supramunicipals com a espais que permeten prestar, de forma compartida a grups de municipis, determinats servicis amb una eficiència i una qualitat més gran, i això a fi de donar compliment al mandat estatutari recollit en l'article 63.4 de l'Estatut d'Autonomia de la Comunitat Valenciana.  
  
La Direcció General d'Administració Local és l'òrgan competent en la gestió de les mesures de foment i dels fons de la Generalitat destinats a les entitats locals, tot això de conformitat amb el que es disposa en el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i del Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat. En tot cas li correspon la gestió i l'execució de la política de la Generalitat en matèria d'administració local i la proposta normativa en el marc que disposa el títol VIII de l'Estatut d'Autonomia.  
  
Per mitjà del referit Decret 3/2016, de 10 de juny, del president de la Generalitat, es van aprovar les bases reguladores de les subvencions destinades al sosteniment de gastos corrents de les mancomunitats de municipis de la Comunitat Valenciana.  
És convenient modificar alguns aspectes de la regulació continguda en el citat decret, amb la finalitat de millorar la redacció d'uns certs preceptes, i adaptar la norma al que es preveu per la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i al Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, si bé adaptades a la naturalesa pròpia de les mancomunitats, ja que estes bases ja tenen, entre els seus objectius, promoure i fomentar en l'àmbit de la Comunitat Valenciana el desplegament d'una part de polítiques públiques responsables, en estar dirigides a finançar actuacions de suport i foment a les entitats locals, per mitjà de la col·laboració en el sosteniment dels gastos corrents en mancomunitats de la Comunitat Valenciana.  
La Generalitat, en el marc de les actuacions de suport i foment a les entitats locals, instrumenta estes bases reguladores i la seua modificació, d'acord amb els principis de necessitat, eficàcia, proporcionalitat, seguretat jurídica, objectivitat, transparència i eficiència, que regula l'article 129 de la Llei 39/2015, d'1 d'octubre, del procediment administratiu comú de les administracions públiques, i l'article 59 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana. Així mateix, la modificació de les bases respecta els principis de lliure concurrència i d'autonomia dels ens locals.  
  
La norma s'ajusta als principis de proporcionalitat i d'eficiència, ja que conté la regulació imprescindible per a atendre els objectius que es pretenen aconseguir i no es preveuen càrregues administratives innecessàries o accessòries per a les entitats locals a les quals va dirigida.  
El principi de seguretat jurídica també es complix, ja que la norma s'ha elaborat de manera coherent amb la resta de l'ordenament jurídic autonòmic, estatal i de la Unió Europea, amb la intenció de mantindre un marc normatiu estable, predictible, integrat i clar per a totes les entitats locals.  
  
Este decret no comporta càrregues administratives addicionals ni per a l'Administració que regula les subvencions ni per a les administracions que puguen ser-ne beneficiàries. Les actuacions seran assumides pel personal i els mitjans ja existents, sense que les mesures incloses en este decret suposen increment de dotacions ni retribucions ni altres despeses de personal.  
Les subvencions concedides a l'empara de la convocatòria que siga aprovada conforme a les bases reguladores, de conformitat amb l'article 3.4 del Decret 128/2007, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir i modificar ajudes públiques, estan exemptes de notificació a la Comissió Europea perquè no els és aplicable l'article 107, apartat 1, del Tractat de Funcionament de la Unió Europea, ja que estan destinades a mancomunitats de municipis i no afecten els intercanvis comercials entre estats membres, no falsegen o amenacen falsejar la competència, ni afavoreixen a determinades empreses o produccions.  
  
Per tot el que s'ha exposat, una vegada complits els tràmits procedimentals oportuns; vistes la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions; el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat,  
  
  
DECRETE  
  
Article únic. Modificació del Decret 3/2016, de 10 de juny, del president de la Generalitat, pel qual s'establixen les bases reguladores de subvencions destinades al sosteniment de gastos corrents de les mancomunitats de municipis de la Comunitat Valenciana  
  
Es modifiquen els articles 3, 7, 12, 13 i la disposició final primera, i s'afigen els articles 16 i 17, tots ells del Decret 3/2016, de 10 de juny, del president de la Generalitat, pel qual s'establixen les bases reguladores de subvencions destinades al sosteniment de gastos corrents de les mancomunitats de municipis de la Comunitat Valenciana, que queden amb la redacció que es determina en l'annex del present decret.  
  
  
DISPOSICIÓ ADDICIONAL  
  
Única. Repercussió pressupostària  
L'aprovació d'esta modificació de les bases no té cap incidència en la dotació dels capítols de gasto assignats a la Presidència de la Generalitat, sense perjudici de les possibles convocatòries que puguen efectuar-se d'acord amb la consignació pressupostària que s'establisca en l'exercici corresponent.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Generalitat Valenciana.  
  
València, 3 d'abril de 2024  
  
El president de la Generalitat,  
CARLOS MAZÓN GUIXOT  
  
  
ANNEX  
Nova redacció dels articles 3, 7, 12 i 13, dels nous articles 16 i 17 i de la disposició final primera del Decret 3/2016, de 10 de juny, del president de la Generalitat, pel qual s'establixen les bases reguladores de subvencions destinades al sosteniment de gastos corrents de les mancomunitats de municipis de la Comunitat Valenciana.  
  
1. L'article 3 queda redactat com seguix:  
«Article 3. Entitats beneficiàries  
1. Podran ser beneficiàries de les subvencions que es regulen en este decret totes les mancomunitats de municipis de la Comunitat Valenciana que es troben en ple funcionament i figuren inscrites en el Registre d'Entitats Locals de la Comunitat Valenciana.  
2. Les entitats beneficiàries de les subvencions hauran de reunir els requisits establits en l'article 13 de la Llei 38/2003, de 17 de novembre, general de subvencions.  
3. En les convocatòries que es deduïsquen de les presents bases reguladores, serà requisit de participació per a les mancomunitats, que acrediten la inclusió, en els plecs de contractació aprovats dins de l'últim any natural, de les clàusules de responsabilitat social en la contractació pública, en la forma prevista pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.»  
2. L'article 7 queda amb la redacció següent:  
«Article 7. Criteris objectius d'atorgament de la subvenció  
1. La concessió de les subvencions s'efectuarà en règim de concurrència competitiva.  
2. Per a determinar la quantia de les subvencions, es tindran en compte com a criteris els recursos pressupostaris (capítol II, despeses corrents en béns i servicis) i la població mancomunada, valorant-se sobre un màxim de 6 punts, dels quals 3 punts corresponen als recursos pressupostaris (capítol II, despeses corrents en béns i servicis) de conformitat amb l'escala següent:  
Fins a 100.000,00 €: 1 punt.  
De 100.000,01 € a 300.000,00 €: 2 punts.  
De 300.000,01 € 'en avant: 3 punts.  
Els 3 punts restants correspondran a les xifres oficials de població, tenint en compte la suma de de les xifres oficials de població dels municipis mancomunats, vigents en el moment de publicar-se la convocatòria de subvenció corresponent, de conformitat amb l'escala següent:  
  
Fins a 10.000 habitants: 1 punt.  
De 10.001 a 50.000 habitants: 2 punts.  
De 50.001 habitants'en avant: 3 punts.  
3. Per a l'obtenció de la quantia individualitzada de la subvenció corresponent a cada entitat beneficiària, es dividirà la quantitat pressupostada per a l'ajuda establida en la corresponent convocatòria, entre el total dels punts obtinguts per les mancomunitats de municipis, atesos els anteriors criteris, resultant un valor per cada punt.  
  
L'import de les subvencions, individualment considerades, serà el resultat de multiplicar el valor punt pel total de punts que obtinga cada entitat local.  
4. L'import de la subvenció obtingut en la forma indicada en l'apartat anterior, en cap cas podrà excedir del 50 % de l'import del capítol II del pressupost de cada entitat local, que serà el límit de l'ajuda. En el cas que, una vegada realitzada l'operació anterior i amb el límit indicat, resulte un saldo o excedent, este es tornarà a distribuir entre les entitats beneficiàries aplicant la mateixa operació prevista en l'apartat 3 d'este article.»  
3. L'article 12 queda redactat com seguix:  
«Article 12. Obligacions de les entitats beneficiàries  
1. Les entitats beneficiàries d'estes subvencions estaran subjectes a les obligacions derivades del contingut de les presents bases, de la resolució de concessió de les subvencions i, en general de la normativa vigent que els siga aplicable. En tot cas són obligacions de les mancomunitats beneficiàries les establides en l'article 14 de la Llei 38/2003, de 17 de novembre, general de subvencions.  
2. Les mancomunitats es comprometen, en execució de l'objecte de la subvenció, a exigir, en les adquisicions de béns, que estos complisquen els criteris de comerç just i els requisits vinculats a la sostenibilitat energètica i ambiental i, així mateix, al fet que, quan subcontracten amb terceres persones la realització de part de l'activitat subvencionada, hauran d'exigir a estes terceres persones que es comprometen per escrit a respectar la normativa ambiental i social, i també a complir els compromisos socials, de transparència, ètics i ambientals assumits per l'entitat beneficiària.  
3. L'incompliment de la normativa ambiental i social i dels compromisos específics assumits per l'entitat beneficiària de caràcter mediambiental, de transparència, socials i ètics, i quan s'haja incorregut en resistència, obstrucció, excusa o negativa a les actuacions de comprovació i inspecció del compliment d'estos criteris i requisits serà causa de reintegrament en els termes previstos en els articles 36, 37 i 40.1 de l'LGS i en l'article 172 de la Llei 1/2015. Este incompliment constituirà, així mateix, causa suficient per a la pèrdua del dret al cobrament.»  
  
4. L'article 13 queda redactat com seguix:  
«Article 13. Pla de control.  
1. La comprovació material de la realització efectiva de l'activitat subvencionada es realitzarà per mitjà del corresponent pla de control que aprove la direcció general amb competència en matèria d'Administració local de conformitat amb el que es preveu en l'article 169.3 de la Llei 1/2015.  
2. Este pla de control comprendrà, dins de les actuacions de comprovació material, i com a part del control de qualitat, la verificació del compliment de la normativa social i ambiental, dels compromisos de transparència, ètics, socials i ambientals que s'hagueren establit i dels compromisos assumits per l'entitat beneficiària.  
  
3. El tipus de control serà administratiu, sobre la totalitat o, almenys, sobre una mostra de les subvencions concedides, seleccionades aleatòriament, que hauran de sumar, com a mínim, un cinc per cent del total abonat en la línia de subvenció.»  
5. El nou article 16 queda de la manera següent:  
«Article 16. Transparència, subministrament d'informació i dades obertes  
Sense perjudici de les obligacions de publicitat activa de les entitats beneficiàries, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les entitats beneficiàries tenen les obligacions següents:  
a) Donar l'adequada publicitat del caràcter públic del finançament dels programes, les activitats, les inversions o les actuacions de qualsevol classe que siguen objecte de subvenció.  
b) Subministrar a l'entitat concedent, amb el requeriment previ, tota la informació que siga necessària per al compliment per esta de les obligacions previstes en la normativa en matèria de transparència en el termini de 15 dies hàbils des del requeriment.  
c) Facilitar la disposició dels nous conjunts de dades que es generen per la formalització i el desplegament de les subvencions atorgades per l'Administració de la Generalitat, sempre que siga possible, com a conjunt de dades obertes.»  
6. El nou article 17 queda redactat com seguix:  
«Article 17. Règim jurídic en matèria de protecció de dades personals  
1. La gestió de les subvencions previstes en les presents bases comporta el tractament de dades de caràcter personal, i s'hauran de complir les mesures i les garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis de sol·licitud i aportació documental i en les publicacions i altres actes administratius caldrà tindre en compte els principis de protecció de dades. En concret, les dades personals seran adequades, pertinents i limitades a allò que calga en relació amb els fins per als quals són tractades, i es mantindran de manera que permeta la identificació de les persones interessades durant no més temps del necessari per als fins del tractament de les dades personals.  
  
3. En la convocatòria s'inclourà la informació que ha de facilitar-se a les persones interessades en relació amb les dades de caràcter personal d'estes, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
En el cas que es recullen dades, tant en la sol·licitud com en el procediment de justificació, de persones que no són les representants, haurà de proporcionar-se un document que permeta el compliment del que s'establix en este apartat i s'ha d'incloure en la declaració responsable l'obligació de la persona sol·licitant d'informar aquelles persones de les quals s'aporten dades per a l'obtenció de la subvenció.  
  
4. En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, per mitjà de l'aplicació de mesures tècniques o organitzatives apropiades amb les quals s'aconseguisca la integritat i la confidencialitat de les dades.»  
7. La disposició final primera queda amb la redacció següent:  
«Primera. Habilitació  
1. Es delega, en la persona titular de la direcció general competent en matèria d'administració local, l'adopció de les resolucions o de les mesures necessàries per al desplegament i l'execució d'este decret, que inclouen, entre altres, la resolució de concessió de les subvencions, l'aprovació del gasto corresponent a les subvencions, així com la resolució de minoració de la quantia concedida, si escau, i l'aprovació del compte justificatiu de les subvencions concedides.  
2. Així mateix, s'autoritza la persona titular de la direcció general competent en matèria d'administració local a dictar totes aquelles instruccions que siguen necessàries per a l'aplicació d'este decret i de les corresponents convocatòries.»